“บิ๊กตู่” จ่อแถลงแผนรับมือ “โคโรนา” เย็นนี้-เร่งประสานจีนส่งเครื่องบินรับคนไทยกลับประเทศ
"บิ๊กตู่" จ่อแถลงแผนรับมือ “ไวรัสโคโรนา” ผ่านโทรทัศน์รวมการเฉพาะกิจแห่งประเทศไทย เย็นนี้! พร้อมเร่งประสานจีนส่งเครื่องบินรับคนไทยกลับประเทศ
"บิ๊กตู่" จ่อแถลงแผนรับมือ “ไวรัสโคโรนา” ผ่านโทรทัศน์รวมการเฉพาะกิจแห่งประเทศไทย เย็นนี้! พร้อมเร่งประสานจีนส่งเครื่องบินรับคนไทยกลับประเทศ
27 ม.ค. 2563

โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เตรียมแถลงการณ์ชี้แจงสถานการณ์การแพร่ระบาดของเชื้อไวรัสโคโรนาสายพันธุ์ใหม่และสถานการณ์ฝุ่นละออง PM 2.5 ของประเทศไทย ผ่านโทรทัศน์รวมการเฉพาะกิจในเวลา 18.00 น. วันนี้ (27 ม.ค.63)
โดยนายกรัฐมนตรี ยืนยันในช่วงเช้าวันนี้ว่า รัฐบาลให้ความสำคัญกับกรณีนี้เป็นพิเศษ ซึ่งแผนรับมือการแพร่ระบาดของเชื้อไวรัสโคโรนานั้นได้เตรียมความพร้อมมาหลายวันแล้วและไม่เคยหยุดทำงาน แต่เห็นว่าบางเรื่องอาจไม่มีความจำเป็นที่จะต้องมาชี้แจงตลอดเวลา
สำหรับการส่งเครื่องบินไปรับคนไทยในเมืองอู่ฮั่นที่กำลังเผชิญการแพร่ระบาดของเชื้อไวรัสโคโรนานั้น กระทรวงการต่างประเทศรายงานว่า ขณะนี้ทางประเทศจีนยังสามารถดูแลสถานการณ์ได้ ซึ่งได้ดำเนินการจัดทำบัญชีสำรวจจำนวนคนไทยที่พำนักอยู่ในประเทศจีน และเตรียมจุดรวมพลหากต้องการเดินทางกลับ เมื่อถึงเวลาก็จะขออนุมัตินำเครื่องบินเข้าไปในประเทศจีนเพื่อไปรับคนไทย เพราะการจะบินเข้า-ออกต้องได้รับการอนุญาตจากประเทศต้นทางก่อน รวมถึงมีการเตรียมคณะแพทย์ไว้เป็นที่เรียบร้อยแล้ว โดยเรื่องทั้งหมดทางผู้บัญชาการทหารอากาศ และกระทรวงสาธารณสุขได้เตรียมมาตรการรองรับไว้เช่นกัน
นอกจากนี้ นายกรัฐมนตรี ยังขอร้องไม่ให้นำเรื่องนี้ไปผูกโยงกับอีกหลายประเด็น ซึ่งสร้างความเสียหายจนทำให้ผู้ปฏิบัติหน้าที่เสียกำลังใจ แต่จะคอยมาชี้แจงให้ทุกคนได้ทราบก็ไม่ไหว คนที่เข้าใจก็ต้องช่วยกันอธิบายให้ทุกคนได้เข้าใจมากยิ่งขึ้น โดยเฉพาะคนส่วนน้อยที่คอยตำหนิ